Heidi Grande Røys (Sosialistisk Venstreparti), 2006-12-12:
Informasjons- og kommunikasjonsteknologi skal støtte opp om ein heilskapleg politikk for å betre velferdssamfunnet, konkurranseevna for næringslivet og arbeidet med å fornye offentleg sektor. Regjeringa sine ambisjonar er å liggje i fremste rekkje og vere ein kunnskapsnasjon som på ein offensiv måte tek i bruk og hentar ut gevinstar frå IKT. For å nå den målsetjinga er vi nøydde til å vere leiande når det gjeld IKT. Vi må få til ei styrkt satsing på digital kompetanse hos innbyggjarane våre, for alle aldersgrupper. Vi må få til ein aktiv og fornya næringspolitikk innanfor IKT, som skal gjere Noreg attraktivt som utviklingsarena. Vi må sørgje for at næringslivet vårt har tilgang på offentlege data på rimelege vilkår, og på den måten leggje til rette for ei ny utvikling. Den teknologiske utviklinga innan media og IKT må byggje på opne standardar og universell utforming, bl.a. for å inkludere funksjonshemma. For Regjeringa er det eit heilt sentralt mål at den enkelte innbyggjar ikkje skal vere avhengig av å kjøpe ei enkelt programvare frå ein bestemt leverandør for å kunne kommunisere med offentleg sektor. Auka bruk av opne standardar skal dessutan sikre ei god samhandling internt i offentleg sektor. Vi leverer difor ei storsatsing på opne standardar og open kjeldekode i budsjettet for 2007, der vi foreslår ei løyving på 10 mill. kr til det føremålet. Open kjeldekode er ein utviklingsmetode for programvare som er spennande, fordi informasjonen om korleis programmet er bygd opp, vert fritt tilgjengeleg for alle. Regjeringa legg i desse dagar fram ei IKT-melding for Stortinget. Meldinga skal famne breitt. Den grip fatt i fleire store tema og byr opp til debatt om vesentlege vegval og utfordringar for fellesskapet. Ho går inn på tema som omhandlar kompetanse og digital inkludering og set søkjelyset på ei utvikling der universelt utforma løysingar er det føretrekte. Dei føreskriv ei fornya og effektiv offentleg forvaltning med gode og standardiserte løysingar som ein kan bruke når ein sjølv ynskjer det. Ein loggar seg på og nyttar offentlege tenester når det passar ein. Fram til no har forankringa av IKT-politikken vore gjennom eNoreg-planane, som det i stor grad er tverrpolitisk semje om. Vi vil på nokre område ta større steg enn det den førre regjeringa la opp til, t.d. når det gjeld breiband, den digitale allemannsretten og ei styrkt satsing på IKT i skulen. Regjeringa la i oktober fram ein undervegsrapport for eNoreg 2009. Han viser at vi er i fremste rekkje internasjonalt med omsyn til offentlege tenester på nett, spreiing av mobilteknologi, bruk av IKT i industri og næringsliv og gode offentlege register og tenester. Men vi har nokre sentrale utfordringar. Det er trong for auka samordning på tvers av statlege verksemder og overfor kommunesektoren, og dette vil stortingsmeldinga ta opp. Ei anna utfordring er arbeidet med å sikre digital inkludering. Nordmenn generelt har solid kunnskap om bruk av IKT, men det gjeld framleis demografiske forskjellar. Ifølgje undersøkingar meiner om lag halvparten av arbeidsstyrken at deira eigen kunnskap om bruken av PC er for dårleg i forhold til den jobben dei skal gjere. Det må vi gripe fatt i for å få eit næringsliv som òg er godt i framtida. Per oktober 2006 var det teknisk mogleg for 95 pst. av landets befolkning å kople seg til breiband, og dekninga er heldigvis aukande. Dei samla norske breibandsinvesteringane i 2006 er i storleiken 3,5 milliardar kr, når vi tek med dei store private investeringane. Difor er det ei glede å kunne seie at det framleis er stor investeringsvilje for breiband i Noreg. Ein føresetnad for å nå målet om breiband til alle i 2007 er at ein har ei sterk involvering frå kommunane og frå fylkeskommunane i tillegg til dei kommersielle aktørane. Regjeringa har valt å bruke Høykom-ordninga som sitt verktøy for å nå måla om breibandsdekning. Ordninga gir tilskott etter søknad, og for å sikre største mogleg samordning har vi bedt fylkeskommunane ta på seg ei koordinerande rolle, som for så vidt kommunane og regionane òg er med på å ta. I revidert løyvde vi 50 mill. kr til breiband. Då Høykom i september gav tilskotta og tilsegn om i alt 80 mill. kr, viser det seg at vi – med også dei lokale midlane – får ei utbygging for om lag 200 mill. kr. Omtrent ein tredjedel av dei husstandane som stod utan breiband, fekk breibandstilknyting ut frå løyvinga i revidert. Når vi då har ei rekordløyving på 121,6 mill. kr til Høykom neste år, der 100 mill. kr skal gå direkte til infrastruktur, er det klart at denne regjeringa er godt på veg mot målet om breiband til alle i løpet av 2007.